《偕教谕傅草堂黄心梅及诸兄游贤明寺》
宋代·方一夔

朋侪久拘检，偶此陟翠微。凌波渡野航，踏云扣小扉。

林霜变纹缬，拗月湛珠玑。古寺半莓苔，空堂尽蛜蝛。

持钵乞朝暮，残僧犹未归。清歌振冥杳，善响声转希。

倦馀枕木榻，虑静鸥不飞。我亦嘿不语，趺坐观天机。

幽芳艳岩菊，暝色漏晴晖。趁行戏拍肩，扶醉争牵衣。

邓林荫千里，飞栖偶相依。无人识幽趣，再鼓黄金徽。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。